b'\n_START_ARTICLE_\nEvgen Lah\n_START_SECTION_\n\xc5\xbdivljenjepis\n_START_PARAGRAPH_\nLah je obiskoval ljudsko \xc5\xa1olo v \xc5\xa0kofji Loki, ni\xc5\xbejo gimnatijo v Kranju, vi\xc5\xa1jo pa v Ljubljani, kjer je 1876 z odliko maturiral; nato je na dunajski univerzi \xc5\xa1tudiral geografijo in statistiko, a je zaradi bolezni prekinil \xc5\xa1tudij ter postal uradnik pri trgovski in obrtni zbornici v Ljubljani (1882\xe2\x80\x931883), v \xc5\xa1olskem letu 1883\xe2\x80\x931835 je bil pomo\xc5\xbeni u\xc4\x8ditelj na ljubljanski gimnaziji, prestopil 1886 v magistratno slu\xc5\xbebo, kjer je napredoval do magstratnega nadsvetnika in delal kot \xc5\xa1olski poro\xc4\x8devalec (1889\xe2\x80\x931900, 1907\xe2\x80\x931924), potem je postal komunalni statistik. To slu\xc5\xbebo je opravljal do svoje upokojitve.\n_START_SECTION_\nDelo\n_START_PARAGRAPH_\nLah je tedanje skromno slovensko domoznansko literaturo obogatil z opisi kranjskih| jezer, kranjskih planin, kra\xc5\xa1kih jam z zemljepisnimi \xc4\x8drticami o Bohinju, radovlji\xc5\xa1ki ravnini, Tr\xc5\xbei\xc4\x8du in Kranju ter s statisti\xc4\x8dnimi \xc4\x8dlanki in razpravami iz kranjske meteorologije, o kranjskem prebivalstvu v letu 1881, pogovornem jeziku na Kranjskem, kranjskem duhovni\xc5\xa1tvu. Njegovo berilo v pisateljskem podpornem dru\xc5\xa1tvu napisano 1885 z naslovom O pomenu na\xc5\xa1ih krajevnih imen je bolj zabavnega kot znanstvenega zna\xc4\x8daja. Po uradnem izkazu o razdelitvi ljubljanskega poglavarstva iz leta 1817 je podal politi\xc4\x8den opis Kranjske iz tega \xc4\x8dasa in ga primerjal z novej\xc5\xa1imi razmerami. Iz ve\xc4\x8djega samostojnega dela je posnet Statistischer Bericht der Handels- u. Gewerbekammer f. Krain in den Jahren 1876\xe2\x80\x9380 (Lj. 1882). Za\xc2\xa0\xc2\xbbOesterr. St\xc3\xa4dtebuch\xc2\xab\xc2\xa0je sestavljal letne statisti\xc4\x8dne podatke o Ljubljani (Wien 1886\xe2\x80\x931908). Po svojem nem\xc5\xa1kem poro\xc4\x8dilu za VI. mednarodni kongres za higieno in demografijo, ki se je 1887 vr\xc5\xa1il na Dunaju, je napisal razpravo o Ljubljani. Sestavil je Zgodovino in statisti\xc4\x8dni pregled ljubljanskih ljudskih \xc5\xa1ol (v Poro\xc4\x8dilu o lj. ljud. \xc5\xa1olah 1889\xe2\x80\x9390), poro\xc4\x8dal o ljubljanskem ljudskem \xc5\xa1olstvu ob za\xc4\x8detku \xc5\xa1olskega leta 1890/1891, o avstrijskem srednjem \xc5\xa1olstvu, o avstrijskem ljudskem \xc5\xa1olstvu v dobi 1828\xe2\x80\x931885 in o avstrijskem \xc5\xa1olstvu leta 1890 s posebnim ozirom na Kranjsko. Po uradnih virih je sestavil statisti\xc4\x8dno paralelo o ljubljanskem ljudskem \xc5\xa1tetju in o ljubljanskih ob\xc4\x8dinskih volitvah v obdobju od 1866 do 1903.'